พายุถล่มสหรัฐปิดซื้อขายหุ้นไม่ระคายไทย
ปิดตลาดหุ้นสหรัฐไม่ระคายไทย
31 ต.ค. 2555

ปิดตลาดหุ้นสหรัฐไม่ระคายไทย
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า กรณีสหรัฐปิดทำการตลาดหุ้น 2 วัน เนื่องจากมีภัยธรรมชาติจากพายุเข้า จะมีผลต่อเงินทุนเคลื่อนย้ายไหลเข้าไทยและเอเชียเพิ่มหรือไม่นั้น เท่าที่ติดตามดูยังไม่เห็นเงินทุนไหลเข้าที่มากมายจนผิดปกติ เพราะเหตุการณ์ที่เกิดขึ้นอาจจะเป็นเหตุการณ์ชั่วคราวเพราะมีพายุเข้า เมื่อพายุผ่านไปก็น่าจะสามารถเปิดดำเนินการได้ปกติ เหมือนมีวันหยุดพิเศษขึ้นมา ไม่คิดว่าจะมีผลกระทบอย่างมีนัยสำคัญ
“เงินทุนไหลเข้าเอเชียหรือไทยมากขึ้นหรือไม่เป็นเรื่องไม่แน่นอนต้องตามดู ไม่แน่อาจจะกลับกันก็ได้ ดูจากกรณีของไทยที่เกิดปัญหาอุทกภัยปีที่ผ่านมา ก็เป็นตัวกระตุ้นให้เกิดการลงทุน เพราะต้องซ่อมแซม ต้องซื้อของ ระยะสั้นเงินทุนไม่น่าไหลเข้ามาเพิ่มมากนัก ต้องดูในระยะ 1-2 วันนี้” นายประสาร กล่าว
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย กล่าวว่า ตลาดหุ้นสหรัฐที่ปิดทำการจากเหตุพายุ 2 วัน ไม่มีผลต่อตลาดหุ้นและตลาดเงินของไทย แม้เหตุการณ์ธรรมชาติครั้งนี้จะรุนแรง แต่ไม่ได้สร้างความเสียหายยาวนาน เป็นเหตุชั่วคราวที่ทำให้ตลาดหุ้นสหรัฐปิดทำการ จึงไม่มีผลกระทบต่อตลาดเงิน 
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า ตลาดหุ้นสหรัฐปิดทำการจากพายุ แค่เป็นการหยุดทำการชั่วคราว ไม่มีผลต่อตลาดทุนและตลาดเงินในไทย